stanford-oval/wikipedia huggingface dataset:
בניינים בעברית
מערכת הבניינים הכבדים > בניין פִּעֵל

כאמור בניין פיעל מתאפיין בדגש חזק בעי"ן הפועל, שהוא חלק מתבנית בניין זה. התנועה השנייה היא צירה, אבל פעמים רבות גם פתח: אִבַּד וְשִׁבַּר (איכה, ב', ט'). בפעלים מסוימים מופיעה במקרא תנועת סגול: דִּבֶּר, כִּפֶּר. משערים שבמקור הפרוטו-שמי שתי התנועות היו פתוחות: qattal* (בדומה לבניין המקביל בערבית, פַעַּלַ, فَعَّلَ). בעברית החדשה התרחב השימוש בבניין, ורוב הפעלים החדשים נגזרים בבניין פיעל.
המשמעויות של הבניין הן בין השאר:
חיזוק הפעולה, כנראה, הוראתו הבסיסית של בניין זה: שיבר לעומת שבר, חישב לעומת חשב, שימר לעומת שמר.
גרימה (בדומה למשמעות המרכזית של הבניין המקביל בערבית, פַעַּלַ, فَعَّلَ): שיתק, חיזק, גידל, לימד.
פעולה מתמשכת או חוזרת על עצמה, או מתייחסת להרבה נושאים או מושאים: כיבד.
הפעולה ההפוכה לבניינים אחרים באותו שורש: השריש-שירש, סקל-סיקל. בָּרַא-בֵּרֵא, חַטָא-חִטֵא, הִכִּיר-נִכֵּר.
לפעמים משמעות הוראת הפועל פעילה ללא משמעות מיוחדת: דיבר, צילם.
מערכת הבניינים הכבדים > בניין פֻּעַל

בניין פועל הוא הסביל הפנימי של בניין פיעל, ולפיכך מאפייניו דומים לאלו של בניין פיעל מלבד ההבדל בתנועות. בלשון חז"ל הבניין הזה נעלם ונשארה רק צורת הבינוני שלו, שהיא צורה שמנית מובהקת: משובש, מרובע. לבניין פועל, בדומה לבניין הופעל, אין צורות ציווי ומקור.
מערכת הבניינים הכבדים > בניין הִתְפַּעֵל

בניין התפעל מתאפיין בשתי מוספיות תחיליות: הת- (בעבר, או אית"ן + ת בעתיד, או מת- בבינוני) ובדגש חזק תבניתי בעי"ן הפועל. בלשון חז"ל מופיע בניין זה עם תחילית נו"ן במקום ה"א ובקמץ בעי"ן הפועל: "נִתְפַּעָל": נתבקש, נשתנה, נשתמר. אף על פי שצורת "נתפעל" כבר לא נחשבת לצורתו הרשמית של בניין התפעל, היא נפוצה, יחסית, בעברית המודרנית (המילה "נשתמר", לדוגמה, מופיעה בערכים באנציקלופדיית "ynet").
כאשר פ"א הפועל ד', ז', ט', צ', או ת' מתרחשת הידמות חלקית או מלאה בין פ"א הפועל לת"ו של הבניין: *התדיין > הידיין, *התתמם > התמם; אם פ"א הפועל היא אחד מהעיצורים ז', ס', ש' או צ' מתרחש שיכול עיצורים: *התשמע > השתמע, *התסרק > הסתרק. (כאשר פ"א הפועל היא אחד מהעיצורים ז', או צ' מתרחשים גם שיכול עיצורים וגם הידמות: *התזמן > הזתמן > הזדמן, *התצלם > הצתלם > הצטלם).
המשמעויות של הבניין:
פעולה חוזרת (רפלקסיבית, עצמית) – פעולה שהנושא עושה על עצמו: התלבש, התפטר, התבטל.
פעולה הדדית – פעולה ששני אנשים עושים זה עם זה: התחתן, התכתב.
פעולה סבילה: התקבל.
העמדת פנים: התחלה, התפאר, התחפש, היתמם, התחכם.
שינוי מצב: התייבש, התקמט.
ללא כל הוראה מיוחדת: התאבל, התפלל, השתמש.
התפעל יכול להיות צורה חוזרת לפיעל פעיל ופוּעל סביל. למשל: גילח, גולח, התגלח. גילח הוא הצורה הפעילה, גולח הוא צורת הסבילה והתגלח (=גילח את עצמו) הוא צורה החוזרת.
מערכת הבניינים ובניינים נדירים או חריגים > מערכת הבניינים

כפי שתואר, אפשר לסווג את הבניינים לשלוש קבוצות: מערכת הבניין הקל, מערכת הבניין הגורם ומערכת הבניינים הכבדי (בניין נפעל אינו משתלב במערכת זו). מצד שני, אפשר לתאר את הבניינים לפי מאפיינים צורניים וסמנטיים: פעיל, סביל פנימי (עם תנועת u) וסביל חיצוני או חוזר (עם קידומת הת-). סידור של הבניינים בטבלה לפי המאפיינים האלה ייראה כך:
| 0 | 1 | 2 | 3 |
| --- | --- | --- | --- |
|  | פעיל | סביל | חוזר |
| קל | פָּעַל | (1) | (2) |
| גורם | הִפְעִיל | הֻפְעַל | (3) |
| כבד | פִּעֵל | פֻּעַל | הִתְפַּעֵל |
החוסר הבולט ביותר הוא במשבצת (1), בניין שיהווה סביל פנימי לבניין קל. בלשון מקרא בניין כזה כן קיים, כפי שיפורט להלן. במקביל, משמש בעברית המודרנית בניין נפעל כסביל (לא פנימי) לבניין קל (שבר-נשבר, בנה-נבנה וכו'). קיימים שרידים מעטים במקרא לבניין עם תחילית הת- במערכת קל (משבצת (2)): הִתְפָּקְדוּ (בלי דגש בעה"פ ובקמץ בפה"פ). במערכת הפעיל קיים בניין עם תחילית הת- (3) בלשון חז"ל: בניין הִתַּפְעַל (במקור הִתְהַפְעַל, תחילית הִת + הצורה המקורית של הפעיל, הַפְעַל). הוא קיים בעיקר בגזרת פ"ו: נִתּוֹסַף, מִתּוֹכַח.
מערכת הבניינים ובניינים נדירים או חריגים > הסביל הפנימי של בניין קל

במקרא אנו מוצאים פעמים רבות צורת קֻטַּל, כלומר לכאורה צורה בבניין פֻּעַל, אולם מתברר שהצורה הפעילה המתאימה לה היא בבנין קל ולא בבניין פיעל. למשל: טָרֹף טֹרַף יוֹסֵף; וְשֻׁטַּף בַּמָּיִם; משערים שלפנינו צורות בבניין הסביל הפנימי של קל. הדגש בעה"פ נוצר, כנראה, מהיקש לבניין פֻּעַל או בגלל הכפלה תניינית. לסביל הפנימי של בניין קל צורת בינוני ייחודית: מַֽה־נַּעֲשֶׂ֖ה לַנַּ֥עַר הַיּוּלָּֽד; וְהַסְּנֶ֖ה אֵינֶ֥נּוּ אֻכָּֽל. בנוסף מניחים שכמה צורות עתיד בבניין נפעל כמו יִגָּנֵב, יִטָּרֵף הן במקורן יֻגְנַב, יֻטְרַף בבניין זה (שהרי אין במקרא צורות נגנב, נטרף בנפעל עבר). אלא שהמדקדקים, שלא הכירו את הבניין, העבירו אותן לבניין נפעל – בדומה לבניין הסביל בלשונות שמיות מגוונות, כמו ערבית (إِنْفَعَلَ אִנְפַעַלַ) ואכדית. בלשון חז"ל הבניין הזה כבר נעלם לגמרי, כשם שגם בניין פֻּעַל הולך ונעלם בעברית הישראלית החדשה בלשון הדיבור.
מערכת הבניינים ובניינים נדירים או חריגים > הסביל הפנימי של בניין התפעל

בספר במדבר, פרק א', פסוק מ"ז נמצאת צורת פועל סבילה של בניין התפעל ”וְהַלְוִיִּם לְמַטֵּה אֲבֹתָם לֹא הָתְפָּקְדוּ בְּתוֹכָם.” צורה זו מופיעה גם בבמדבר, ב', ל"ג.
בזמן המודרני החל שימוש נוסף בצורת פועל סבילה של בניין התפעל. בעוד המשמעות הנפוצה של פועל בבניין התפעל היא "ביצע פעולה שהשפיעה על עצמו" (צורה חוזרת), הצורה הסבילה המודרנית מתארת בדרך כלל אדם שאולץ לבצע פעולה שכזו. כך לדוגמה נפוץ השימוש בפועל "הִתְפּוּטַר", שמשמעותו "התפטר לאחר שאולץ לעשות כך".
מערכת הבניינים ובניינים נדירים או חריגים > בניין שִפְעֵל

בעברית המקראית לא קיים בכלל בניין שפעל. הוא קיים בארמית (יש שלוש צורות שפעל בארמית שבמקרא), ובהשפעתה הוא חדר ללשון חז"ל: שעבד, שחרר, שרבב. בעברית החדשה חזרו להשתמש בבניין שפעל, לפעמים כחלופה לבניין הפעיל (שכנע, שכפל) ולפעמים כתחליף לקידומת הלועזית re- (שעתק, שכתב, שחזר). יש מחלוקת אם אפשר לקרוא לשפעל בניין בעברית הישראלית, או שמדובר בשורש של ארבעה עיצורים השקול בבניין פיעל. אם מקבלים את הגדרתו כבניין, יש מקום להוסיף עוד בניינים למערכת הבניינים בשפה העברית: תִּפעל (תִּחקר, תִּשאל, תִּפקד, תִּסכל, תִּזמר, תּדלק, תִּמרץ), פִּעלל (שִקלל, אִשרר, דִּברר), אִפעל (אִחזר) ועוד.
חיזוק נוסף להשערה, כי הבניינים "הפעיל" ו"שפעל" הם אותו בניין (ואולי "שפעל" הוא הצורה העתיקה של "הפעיל"), ניתן לקבל מהבלשנות ההשוואתית. לבד מהעברית של מאה השנים האחרונות, אין אף שפה שמית, שבה הבניינים הפעיל ושפעל קיימים במקביל. באכדית, למשל, קיימים בניינים מקבילים ל-שפעל ול-השתפעל (צורת החוזר של שפעל), אם כי לא קיים שם בניין מקביל ל-הפעיל ולא בניין מקביל לצורת החוזר שלו. בערבית, דווקא כן קיים בניין מקביל ל-הפעיל (أَفْعَلَ אַפְעַלַ), אולם צורת החוזר שלו דומה ל-השתפעל (إِسْتَفْعَلَ אִסְתַפְעַלַ).
מערכת הבניינים ובניינים נדירים או חריגים > צורות פועל חריגות במקרא

בניין פּוֹעֵל: מצויות במקרא הצורות וְאֶת-הַנְּעָרִים יוֹדַעְתִּי; לִמְשֹׁפְטִי אֶתְחַנָּן (שמואל א', כ"א, ג'; איוב, ט', ט"ו). מניחים שמדובר בשרידים של בניין פוֹעֵל. הבניין הזה נפוץ כתחליף של פִּעֵל בגזרות ע"ו וע"ע: קוֹמֵם, סוֹבַבְתִּי.
הרכבה של תחילית פועלית על צורה שמנית: צורות נדירות כמו וְכָל-מִקְנְךָ תִּזָּכָר, וְכָל-הַמְּלָאכָה נְמִבְזָה הן כנראה הרכבה של תחילית מתחום הפועל (תִּ-) על שם עצם (זָכָר).
הרכבה של שני בניינים: לפעמים יש במקרא צורה שיש לה מאפיינים של שני בניינים שונים, למשל "כַפֵּיכֶם נְגֹאֲלוּ בַדָּם" (ישעיהו, נ"ט, ג'): נְגֹאֲלוּ – נִפעל+פֻּעַל וכן "וְהֶעָרִים הַמִּבְדָּלוֹת" (יהושע, ט"ז, ט'): הַמִּבְדָּלוֹת – בינוני נִפעל+הֻפעל. התופעה נמצאת גם בעברית הישראלית בצורות כמו: הִתְפֻּטַּר, הִתְנֻדַּב (התפעל+פֻּעַל), בעיקר כדי לציין מישהו שעשה פעולה שנכפתה עליו. המונח הלועזי של התופעה הוא קונטמינציה (= זיהום, במשמעות חדירה של צורת פועל אחת למערכת נטייה אחרת).
השוואת הבניינים העיקריים בערבית ובעברית

ההשוואה היא בעיקר מהבחינה ההיסטורית והמורפולוגית. פחות מבחינת המשמעות העכשווית של הבניינים. המשמעות העכשווית מופיעה בסוגריים. המספרים בטבלה מציינים את מספר הבניין הערבי.
|  | בניין פעיל | בניין סביל | צורת סביל פנימי | בניין חוזר |
| --- | --- | --- | --- | --- |
| בניין פעולה פשוטה | فَعَلَ 1 פָּעַל | إِنْفَعَلَ 7 נפעל | فُعِلَ 1 | إِفْتَعَلَ 8 |
| בניין גרימת פעולה לזולת | فَعَّلَ 2 פִּעֵל (משמעות משנית של פִּעֵל כיום) |  | فُعِّلَ 2 פֻּעַל | تَفَعَّلَ 5 התפעל |
| בניין פעולה מאומצת ומכוונת | فَاعَلَ 3 (המשמעות המרכזית של פִּעֵל כיום) |  | فُوعِلَ 3 | تَفَاعَلَ 6 |
| בניין גרימת פעולה לזולת | أَفْعَلَ 4 הפעיל (המשמעות המרכזית של הפעיל) |  | أُفْعِلَ 4 הֻפְעַל | إِسْتَفْعَلَ 10 * |
| בניין פעולת שינוי צבע או מצב | إِفْعَلَّ 9 (המשמעות המשנית של הפעיל) |  |  |  |
הבניין העשירי, إِسْتَفْعَلَ, דומה מבחינה מורפולוגית בלבד לבניין העברי הנדיר השתפעל (משפט לדוגמה: גיבור העל דוקטור מנהטן יכול להשתכפל). אולם, מבחינה היסטורית ומבחינת המשמעות, אין קשר בין השניים.
ראו גם

דקדוק עברי
משקל
שורש
גזרה
תחביר עברי
בנייני הפועל בשפה הפרוטו-שמית
בנייני הפועל בשפה הערבית
לקריאה נוספת

יהושע בלאו, תורת ההגה והצורות, הקיבוץ המאוחד, 1972
יהושע בלאו, דקדוק עברי שיטתי, חלק ב', ירושלים, תשל"ה
יהושע בלאו, תורת ההגה והצורות של לשון המקרא, ירושלים תש"ע
משה גושן-גוטשטיין, הדקדוק העברי השימושי, הוצאת שוקן/ירושלים-ת"א, 1996
י. צדקה, הדקדוק העברי המעשי, הוצאת קרית-ספר, ירושלים, 1968
ג. ברקוביץ, להתפעל מהפועל, ספר לכל, 1997
ד. רביד, י. שלזינגר, צ. ישראל, צירופי הסמיכות – רבדים ומשלבים, ירושלים: משרד החינוך
רפאל ניר, מבוא לבלשנות: יחידות 6–7, תל אביב: האוניברסיטה הפתוחה, 1989
רפאל ניר, סמאנטיקה עברית: משמעות ותקשורת כרכים 1–3, תל אביב: האוניברסיטה הפתוחה, 1989
ספר זיידל, מאמרים בחקר התנ"ך מוגש לכבוד ד"ר משה זיידל למלאת לו שבעים וחמש שנה, בעריכת א' אלינר, חמ"י גבריהו, י"א זיידמן, הוצאת קריית ספר, ירושלים, ה'תשכ"ב
הערות שוליים

↑  מבנה הבניינים לפנים היה סימטרי יותר, ספר זיידל, עמ' 294–297, וכן, י' בלאו, תורת ההגה וצורות, עמ' 126.
↑  יוחאי אורלן, בניין פעל = בניין קל?, באתר מילימילים
↑  ספר במדבר, פרק י"א, פסוק ל"א
↑  משה מורגנשטרן, לשונות מקרא בספרות חז"ל, המפנה ל: מנחם מורשת, הפעיל ללא הבדל מן הקל בלשון חז"ל (בהשוואה ללשון המקרא) בר-אילן יג, עמ' 249–281
↑  ספר דברי הימים ב', פרק י"א, פסוק י"ד
↑  מיכאל אביעוז, מהי הוראתו של "והשלחתי?", דף שבועי, אוניברסיטת בר-אילן 1470, פרשת בחוקותי, תשפ"ב
↑  התבקשנו או נתבקשנו? על התפעל ונתפעל, באתר האקדמיה ללשון העברית, ‏24 ביולי 2018
1 2  Introduction to the Semitic Languages: Text Specimens and Grammatical Sketches By Gotthelf Bergsträsser עמוד 14 – 15
פרנקי מוניז

| --- | --- |
פרנקי מוניז
פרנקי מוניז
 לידה:  5 בדצמבר 1985 (בן 39) ניו ג'רזי, ארצות הברית.
 שם לידה:  Francisco Muniz IV 
 סוגה מועדפת:  אינדי רוק 
 מדינה:  ארצות הברית 
 תקופת הפעילות:  מ-1997 
 בן או בת זוג:  Paige Price (21 בפברואר 2020–?) 
 צאצאים:  Mauz Muniz 
 מספר צאצאים:  1 
 פרופיל ב-IMDb
 
פרנסיסקו מוניז הרביעי (באנגלית: Francisco Muniz IV; נולד ב-5 בדצמבר 1985) הוא שחקן אמריקאי. ידוע בעיקר בשל גילום דמותו של מלקולם בסדרה "מלקולם באמצע", תפקיד אשר הביא לו מועמדות לפרס אמי ושתי מועמדויות לפרס גלובוס הזהב. משנת 2008 החל להתחרות באופן מקצועי בתחרויות של מרוץ מכוניות.
ביוגרפיה

פרנסיסקו מוניז הרביעי נולד ביישוב ווד-רידג' (אנ'), ניו ג'רזי ב-5 בדצמבר 1985, בנם של דניז, אחות במקצועה, והמסעדן פרנסיסקו מוניז השלישי. אמו של מוניז היא חצי אירית וחצי איטלקייה, בעוד אביו הוא פורטוריקני (ממוצא ספרדי מאסטוריאס). יש לו אחות גדולה בשם כריסטינה. כאשר מוניז היה בן ארבע, עברה משפחתו לעיירה נייטדייל (אנ'), צפון קרוליינה, שם גדל.
הוא התגלה בגיל שמונה בתחרות כישרונות בעיר ראלי, צפון קרוליינה, כשגילם את טים הקטן בהפקה מקומית של "מזמור חג המולד". הוריו התגרשו זמן קצר לאחר מכן, ולאחר מכן הוא עבר עם אמו לברבנק, קליפורניה. החל מכיתה ו', הוא קיבל חינוך ביתי על ידי אמו.
קריירה > קריירת משחק

הסדרה "מלקולם באמצע" עלתה ב-9 בינואר 2000 בתור סדרה לאמצע עונת השידורים, אך במהרה צברה קהל מעריצים כאשר הפרק הראשון נצפה על ידי 23 מיליון איש והשני על ידי 26 מיליון. בשנת 2001 קיבל מוניז מועמדות לפרס אמי. לאחר מכן ביצע מוניז הופעות אורח בסדרות כמו: ליזי מקגוויר, מד טי.וי וסברינה. באותו זמן ביצע גם דיבוב לכמה משחקי אינטרנט וביניהם למשחק עולמות סטארגייט.
ב-2002 דובב חלק מהחיות בסרט דוקטור דוליטל 2 ובאותה שנה גם השתתף בסרט שקרן בריבוע לצידה של השחקנית אמנדה ביינס. לאחר מכן הופיע מוניז בסדרת המתיחות של אשטון קוצ'ר, פאנק'ד. ב-2003 יצא הסרט הסוכן קודי בנקס בכיכובו של מוניז ושנה לאחר מכן יצא לו סרט המשך בשם "הסוכן קודי בנקס 2: יעד לונדון". במהלך צילומי הסרט למד מוניז אמנות לחימה. בשנת 2005 דיבב מוניז זברה בסרט לרדת מהפסים. מוניז גם הופיע בתור עצמו בסדרה הקומית משפחה בהפרעה.
בתחילת 2006 השתתף מוניז בסרט "השנה הכי סקסית שלי" לצידו של השחקן הרווי קייטל שגילם את אביו. באותה שנה הסתיימה הסדרה מלקולם באמצע ולאחר סיומה יצא סרט אימה בכיכובו של מוניז הנקרא "Stay Alive".
קריירה > מוזיקה

מוניז הצטרף ללהקה "You Hang Up" בתור מתופף. ב-2012 חבר מוניז ללהקת האינדי רוק "Kingsfoil" כמתופף, עד עזיבתו ב-2014.
קריירה > נהג מרוצים

בשנת 2005 ניצח מוניז במירוץ המכוניות לסלבריטאים הנערך על ידי חברת טויוטה. מוניז חתם על חוזה והחל להתחרות ושנה לאחר מכן השתתף בתחרות "Formula BMW World Final" והגיע למקום ה-29. ב-2007 השתתף מוניז במרוץ המכוניות של אטלנטה שם הוא התחרה במשך 12 סיבובים, הגיע למקום התשיעי וזכה ב-17 אלף דולר.
חיים אישיים

בשנת 2005, מוניז היה מאורס תקופה קצרה לג'יימי גריידי. בשנת 2008, הוא פגש את היחצ"נית אליסיה מארי טרנבו דרך המאמנת האישית המשותפת שלהם בחדר כושר בלוס אנג'לס. הם החלו לצאת ומאוחר יותר עברו לסקוטסדייל, אריזונה. היה ביניהם סכסוך בפברואר 2011, שכלל את המשטרה ודיווח כי מוניז מכוון אקדח לראשו, אם כי מאוחר יותר כינה זאת "סיפור מזויף". הם התארסו ב-22 באוקטובר 2011, אך מאוחר יותר ביטלו את זה.
ב-2016 מוניז החל לצאת עם פייג' פרייס, והוא הכריז על אירוסיהם ב-18 בנובמבר 2018. הם נישאו ב-21 בפברואר 2020. בנם, מאוז מוסלי מוניז, נולד ב-22 במרץ 2021.
חיים אישיים > בעיות בריאותיות

ב-30 בנובמבר 2012 התאשפז מוניז בבית חולים לאחר שעבר מיני שבץ.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1999 | חיזור מקורי | ילד בטלוויזיה |  |
| 2000 | הכלב סקיפ | ווילי מוריס |  |
| 2000 | It Had to Be You | פרנקלין |  |
| 2001 | דוקטור דוליטל 2 | גור דוב | דיבוב |
| 2002 | שקרן בריבוע | ג'ייסון שפרד |  |
| 2002 | קלף פראי | סקוץ' |  |
| 2003 | סוכן סמוי קודי בנקס | קודי בנקס |  |
| 2003 | תקועים לנצח | חבר של שר |  |
| 2004 | סוכן סמוי קודי בנקס 2: היעד לונדון | קודי בנקס |  |
| 2005 | לרדת מהפסים | פסים | דיבוב |
| 2006 | להישאר בחיים | סווינק סילבניה |  |
| 2006 | Danny Roane: First Time Director | עצמו |  |
| 2006 | Choose Your Own Adventure: The Abominable Snowman | בנג'מין נורת' | דיבוב גם מפיק בפועל  |
| 2007 | My Sexiest Year | ג'ייק סטיין |  |
| 2007 | הולך חזק: סיפורו של דיואי קוקס | באדי הולי |  |
| 2008 | צעירים באקסטרים | צ'אק |  |
| 2010 | The Legend of Secret Pass | מאנו | דיבוב |
| 2011 | Pizza Man | מאט בארנס |  |
| 2016 | Another Day in Paradise | מייק |  |
| 2018 | The Black String | ג'ונתן |  |
| TBA | Hot Bath an' a Stiff Drink 2 | פקד אליסטר ג'נקינס |  |
| TBA | Renner | ראנר |  |
| TBA | Half Baked 2 |  |  |
| TBA | Reapers Night | לוגן |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 1997 | To Dance with Olivia | אוסקר | סרט טלוויזיה של CBS |
| 1997 | What the Deaf Man Heard | סמי הצעיר | סרט טלוויזיה של CBS |
| 1998 | ספין סיטי | דרק אוונס | פרק: "The Kidney's All Right" |
| 1999 | סברינה המכשפה הצעירה | אנג'לו | פרק: "Sabrina the Matchmaker" |
| 2000 | פרסי בחירת הילדים של ניקלודיאון | מנחה | מנחה לצד רוזי אודונל, אל אל קול ג'יי, דייוויד ארקט ומנדי מור |
| 2000 | Miracle in Lane 2 | ג'סטין יודר (אנ') | סרט טלוויזיה של ערוץ דיסני |
| 2000–2004 | Scruff | סטראמר | דיבוב; 105 פרקים |
| 2000–2006 | מלקולם באמצע | מלקולם | תפקיד ראשי (7 עונות); 151 פרקים מועמד פרס אמי לבידור בפריים טיים לשחקן ראשי בסדרה קומית (2001) מועמד פרס גלובוס הזהב לשחקן הטוב ביותר בסדרת קומדיה או סדרה מוזיקלית (02-2001) |
| 2001 | המופע של אנדי דיק | אנדי דיק בצעירותו | פרק: "Kid Krist" |
| 2001 | משפחת סימפסון | ת'לוניוס | דיבוב; פרק: "Trilogy of Error" |
| 2001–2003 | קסם של הורים | צ'סטר מקבקבט | דיבוב; 27 פרקים |
| 2002 | ליזי מקגוויר | עצמו | פרק: "Lizzie in the Middle" |
| 2002 | Titus | ניק גלנטי | פרק: "Too Damn Good" |
| 2002 | The Nightmare Room | מייק | פרק: "Camp Nowhere: Part 2" |
| 2002 | Fillmore! | ווילי/אוגי/טוני | דיבוב; 2 פרקים |
| 2002–2003 | Moville Mysteries | מוזלי "מו" מובייל | דיבוב; 26 פרקים |
| 2003 | קליפורד | עצמו | דיבוב; פרק: "Little Big Pup/Getting to Know You" |
| 2005 | משפחה בהפרעה | עצמו | פרק: "Mr. F" |
| 2007 | מחשבות פליליות | ג'וני מק'הייל | פרק: "True Night" |
| 2012 | גבר מי שנשאר אחרון | ריצ'רד | פרק: "Baxter & Sons" |
| 2012 | הביץ' מדירה 23 | עצמו | פרק: "A Reunion..." |
| 2013 | Blast Vegas | נלסון | סרט טלוויזיה של Syfy |
| 2015 | סיפורי המסתורין של לורה | עצמו | פרק: "The Mystery of the Crooked Clubber" |
| 2015 | Sharknado 3: Oh Hell No! | לוקאס סטיבנס | סרט טלוויזיה של Syfy |
| 2017 | פריצ'ר | עצמו | פרק: "Viktor" |
| 2017 | רוקדים עם כוכבים | מתמודד | עונה 25; מקום שלישי |
| 2018 | Dancing with the Stars: Juniors | מנחה | ספין אוף ל"רוקדים עם כוכבים"הנחה לצד ג'ורדן פישר |
| 2019 | הארלי קווין | עצמו | דיבוב; פרק: "Being Harley Quinn" |
| 2021 | הטירון | קורי האריס | פרק: "True Crime" |
| 2022 | ניו אמסטרדם | ג'ויס | פרק: "Truth Be Told" |
| 2023 | Awkwafina Is Nora from Queens | שון | פרק: "Too Hot to Survive" |
בראניק

| --- | --- |

 תקופת הפעילות:  1940–1944 (כ־4 שנים) 
 אידאולוגיה:  נאציזם, אנטישמיות 
 מדינה:  בולגריה 
 
בראניק (בבולגרית: Бранник - מגן) היה ארגון נוער לאומני, אנטישמי ופרו מלוכני, שפעל בבולגריה מ-1940 עד 1944 במתכונת ה"היטלר יוגנד", היה כפוף ישירות לראש הממשלה הבולגרי בוגדאן פילוב, תוקצב על ידי הממשלה הבולגרית ובמרץ 1943 נטלו חבריו חלק בניסיון הגירוש הכושל של יהודי "בולגריה הישנה" אל מחנות ההשמדה הנאצים.
רקע

בראשית 1940 התפטר ראש ממשלת בולגריה גאורגי קיוסאיבנוב בלחץ המלך בוריס השלישי ובממלכה נערכו בחירות שתוצאותיהן העניקו רוב מוחלט למפלגת השלטון בפרלמנט. ב-15 בפברואר 1940 מונה בוגדאן פילוב לראש הממשלה. פילוב היה מלוכן, גרמנופיל, נחשב נאמנו של המלך בוריס ובהתאם לקו שהתווה המלך נקט צעדי התקרבות לגרמניה הנאצית ובכלל זה הגברת האנטישמיות הממוסדת בממלכה.
ב-29 בדצמבר 1940, עם אימוצו של החוק לארגון הנוער הבולגרי, הוקם בראניק. כאמור, הארגון היה כפוף ישירות לראש הממשלה הבולגרי בוגדאן פילוב וראשיו מונו על ידיו. מבנה הארגון היה חצי צבאי והועתק ממבנה ה"היטלר יוגנד" הנאצי. סטפן קלצ'קוב מונה לראש הארגון עם הקמתו, ב-1 בפברואר 1943 החליפו זכרי סטוילקוב וב-24 במרץ 1944 מונה פרופסור גאורגי קָרַיביאנוב לתפקיד. המועצה העליונה של הארגון הורכבה ממספר מחלקות, כגון חינוך, יחסי חוץ, ספורט וכספים. חברי הארגון לבשו מדים והצדיעו במועל יד.
פעילות הארגון

עם הקמתו, החל הארגון בסדרת מצעדים בערי בולגריה השונות וכן ערך מבצעי התרמה שונים כדי להרחיב את תחומי פעילותו. דוגמה לכך הייתה במתן תמיכה כלכלית לשכבות נזקקות וקיום אירועי צדקה. הארגון הפיץ יומונים וכתבי עת נוספים שהופצו ללא תשלום בבתי הספר בבולגריה. לאחר פרסום החוק להגנת האומה, שדמה במתכונתו לחוקי נירנברג, נצטוו יהודי בולגריה בין השאר לענוד כוכב צהוב וחברי בראניק אכפו הנחיה זו. בפברואר 1941 התלונן ראש הכנסייה הבולגרית המטרופוליט סטפן בפני ראש המשטרה הבולגרית על כך שחברי בראניק מתפרעים ברחובות סופיה, תולשים מדש בגדם של יהודים את הכוכב הצהוב ואחר כך מכים אותם על הפרת הצו המורה לענוד אותו. בעקבות התערבותו הורתה המשטרה לחברי הארגון לחדול מפעילותם.
ב-22 בפברואר 1943 חתם אלכסנדר בלב בשם הממשלה הבולגרית, הסכם עם תיאודור דנקר נציג גרמניה הנאצית ובו הוסכם "לגרש לשטחים הגרמניים במזרח", 20,000 יהודים משטחי תראקיה היוונית ומקדוניה הווארדארית. במועד זה מצויים היו בשטחי מקדוניה ותראקיה 11,343 יהודים ומשרד הפנים הבולגרי הונחה להכין רשימת מגורשים ראשונית ובה נכללו 6,365 יהודים מבני "בולגריה הישנה", כדי להשלים את המכסה שסוכם עליה. ב-25 בפברואר הוטל עוצר בעיר דופניצה שבה הוכן מחנה מעצר למגורשי תראקיה. חברי בראניק הוצבו ברובע היהודי שבעיר כדי לאכוף את העוצר. הצעירים חברי הארגון הכו ילדים יהודים ופרצו לבתי בני הקהילה.
ב-10 במרץ נכשל ניסיון גירושם של יהודי "בולגריה הישנה" למחנות ההשמדה, בין השאר על רקע פעילותה של משלחת נכבדים מקיוסטנדיל שנסעה לסופיה וביחד עם סגן יושב ראש הפרלמנט הבולגרי דימיטר פשב פעלו מול שר הפנים פטר גברובסקי לביטול הגירוש. בהיוודע דבר ביטול הגירוש תקפו חברי בראניק מקיוסטנדיל את ביתם של אסן סויצ'מזוב ושל איוואן מומצ'ילוב, חברי המשלחת. הם השליכו אבנים גדולות, ניפצו שמשות וציירו כתובות נאצה על קירות הבתים. בבוקר ה-10 במרץ, עם ביטול העוצר בקיוסטנדיל, הגיעו מספר בעלי מלאכה מבני הקהילה היהודית ותיקנו בהתנדבות את הנזקים שנגרמו.
פירוק הארגון

ב-9 בספטמבר 1944 כבש הצבא האדום את סופיה וברחבי בולגריה התחוללה הפיכה שהובלה על ידי חזית המולדת הבולגרית. קימון גאורגייב התמנה לראש הממשלה, נאסרה פעילותם של ארגונים אנטישמיים וארגון בראניק פורק. פרטיזנים וקומוניסטים הוציאו להורג ללא משפט עשרות מחברי הארגונים ראטניק ובראניק. כ-150 מחברי בראניק שנמלטו מבולגריה, ביחד עם סטודנטים בולגרים חברי בראניק שלמדו בגרמניה, התנדבו לוואפן אס אס.
באוקטובר 1944 הקימה הממשלה הבולגרית בית דין מיוחד לשפיטת חברי מנגנון הממשל הקודם ומשתפי הפעולה עם הנאצים. כמה מחברי ארגון בראניק נעצרו וב-1 בפברואר 1945 הוצא להורג בידי כיתת יורים סטפן קלצ'קוב, מראשי הארגון.
הערות שוליים

↑  בר זוהר, מיכאל, הרכבות יצאו ריקות, הוצאת הד ארצי, אור יהודה, 1999, עמודים 36-34.
↑  בר זוהר, מיכאל, הרכבות יצאו ריקות, עמוד 152.
↑  בר זוהר, מיכאל, הרכבות יצאו ריקות, עמוד 94.
↑  בר זוהר, מיכאל, הרכבות יצאו ריקות, עמוד 115.
↑  בר זוהר, מיכאל, הרכבות יצאו ריקות, עמוד 217.
סראוואק

סראוואק (במלאית: Sarawak, מבוטא סראווא) היא מדינה במלזיה. סראוואק נמצאת בחלקה המזרחי של מלזיה, על האי בורנאו. היא גובלת במדינה המלזית סבה במזרח, באינדונזיה בדרום, בים סין הדרומי בצפון וכן היא מקיפה את שני החלקים של ברוניי מדרום, ממזרח וממערב להם. סראוואק משתרעת על שטח של 124,450 קילומטרים רבועים, מה שהופך אותה לגדולה ביותר מבחינת שטח במלזיה. בירתה והעיר הגדולה ביותר בה היא קוצ'ינג.
היסטוריה

האזור של סראוואק נשלט על ידי האימפריה הברוניית עד המאה ה-19. חלק מהאזור הושכר לפורטוגל כבר במאה ה-16, אך לא הוקמו בו התיישבויות שלהם.
בזמן שהשלטון של אנשי ברוניי בסראוואק החל להתערער בסביבות 1839 הגיע אליו ההרפתקן הבריטי ג'יימס ברוק. לאחר מספר שכנועים שלהם הוא הסכים לעזור להם להשליט בסראוואק סדר ב-1841. כאות הוקרה לפעולותיו הסולטאן של ברוניי העניק לו את סראוואק שהפכה להיות ממלכת סראוואק העצמאית וברוק הוכרז כראג'ה של הממלכה ב-1842. ברוק ייסד בכך את שושלת הראג'ות הלבנים ושלט עד מותו ב-1868. לאחר מותו השלטון הועבר לאחיין שלו צ'ארלס ברוק.
ב-1888 צ'ארלס הפך את הממלכה למדינת חסות של בריטניה, אך הראג'ות הלבנים המשיכו לשלוט בה.
ב-1941, במהלך מלחמת העולם השנייה, כוחות האימפריה היפנית כבשו את סראוואק והיא שוחררה על ידי בעלות הברית ב-1945. כשנה לאחר המלחמה, ב-1946, הבריטים שכנעו את הראג'ה צ'ארלס ויינר ברוק (Charles Vyner Brooke) לוותר על זכויותיו ולהעביר את השלטון בסראוואק ישירות אליהם. בעקבות כך הוקמה מושבת הכתר של סראוואק.
ב-22 ביולי 1963 סראוואק קיבלה עצמאות מבריטניה. תוך זמן קצר סראוואק ביחד עם מושבת הכתר של צפון בורנאו, סינגפור ופדרציית מלאיה התאחדו לתוך פדרציית מלזיה. בשטחי סראוואק הוקמה מדינת סראוואק.
כלכלה

כלכלת סראוואק מסתמכת בעיקר על ייצוא משאבים שמופקים בה, כמו נפט, גז טבעי נוזלי ועץ. גם התיירות מהווה חלק חשוב בכלכלה המקומית, כשהאתרי התיירות המרכזיים הם העיר קוצ'ינג והפארק הלאומי גונונג מולו.
תרבות

למטבח הסראוואקי, שנחשב חלק מהמטבח המלזי, יש מאפיינים משלו ומאכלים המזוהים איתו, כגון העוגה קק לאפיס סראוואק.
אסימון חסר תחליף

דוגמאות של NFT, בסגנון אמנות פיקסלים
אסימון חסר תחליף (באנגלית: Non-fungible token ובר"ת NFT) הוא סוג מיוחד של פרוטוקול קריפטוגרפי, המייצג נכס ייחודי. בניגוד למטבעות מבוזרים כגון ביטקוין ואסימוני רשת או שירותים רבים אחרים, NFT לא ניתן להחלפה באחר דומה לו ולכן מעצם טבעו אינו בר-חליפין.
שימושים

אסימונים חסרי תחליף נמצאים בשימוש ליצירות דיגיטליות אשר יש צורך בייחודן, כגון אמנות בלוקצ'יין, יצירות אספנות דיגיטלית ובתחום משחקי רשת. השימוש המוקדם ביותר ב-NFT היה בתחום האמנות הדיגיטלית כיוון שה-NFT מאפשר הוכחת מקוריותה של היצירה והבעלות עליה, אף שתחום האמנות הדיגיטלית מעצם טבעו מאפשר שכפול קל מהיר ומדויק של היצירה והפצתה ללא הרשאה ברשת האינטרנט.
ניתן לעשות שימוש ב-NFT גם לציין נכסים ששחקן צובר ושולט בהם במשחקי רשת ואשר למפתח המשחק אין שליטה עליהם. בנכסים דיגיטליים אלה ניתן לסחור בשווקים החיצוניים למשחק ללא קבלת רשות ממפתח המשחק.